ธุรกิจขายอากาศบริสุทธิ์
“ฟิจิ ขายน้ำได้ แล้วทำไม แคนาดา จะขายอากาศไม่ได้?”  คำถามนี้เกิดขึ้นกับคุณ Moses Lam และคุณ Troy Paquette ในขณะที่พวกเขานั่งทำงานประจำ และเห็นขวดน้ำขวดหนึ่ง..
21 ม.ค. 2563

ธุรกิจขายอากาศบริสุทธิ์ / โดย ลงทุนแมน
“ฟิจิ ขายน้ำได้ แล้วทำไม แคนาดา จะขายอากาศไม่ได้?”
คำถามนี้เกิดขึ้นกับคุณ Moses Lam และคุณ Troy Paquette ในขณะที่พวกเขานั่งทำงานประจำ และเห็นขวดน้ำขวดหนึ่ง..
หลังจากตั้งคำถามเสร็จ
พวกเขาก็ไม่รอช้า และเริ่มทดสอบความคิดของพวกเขาทันที
พวกเขาทำอะไร
ลงทุนแมนจะเล่าให้ฟัง
╔═══════════╗
ไม่พลาดวิดีโอสาระน่ารู้จาก ลงทุนแมน 
กดติดตามที่ 
╚═══════════╝
เรื่องราวทั้งหมดเริ่มต้นในปี 2014..
คุณ Moses Lam และคุณ Troy Paquette สองคู่หูชาวแคนาดา ต้องการทดสอบความคิดที่ว่าพวกเขาจะขายอากาศจากเทือกเขา ได้หรือไม่?
ฟิจิ ขายน้ำบริสุทธิ์ได้
แคนาดาก็น่าจะทำได้ เช่นกัน
พวกเขาจึงเริ่มจากนำอากาศแถบเทือกเขา ร็อกกี้ ที่ที่พวกเขาคิดว่าอากาศบริสุทธิ์ที่สุด 
มาอัดใส่ถุงซิปล็อก และนำไปขาย..
การทดสอบครั้งแรกเกิดขึ้นใน Ebay ด้วยชื่อสินค้าว่า ถุงอากาศจากแคนาดา (The Bag of Canadian Air) และมันถูกขายออกไปในราคา 10.99 ดอลลาร์สหรัฐ
แบ่งเป็นค่าถุงอากาศ 0.99 ดอลลาร์สหรัฐ และค่าขนส่ง 10 ดอลลาร์สหรัฐ
เมื่อมีคนสนใจ พวกเค้าจึงลองอีกครั้ง..
 
ไม่น่าเชื่อว่า ถุงอากาศแห่งแคนาดาใบที่สองถูกสั่งซื้ออีกครั้งโดยคนอเมริกันในราคา 169 ดอลลาร์สหรัฐ คิดเป็นเงินไทยประมาณ 5,400 บาท..
เรื่องนี้ทำให้เราได้ข้อคิดว่าอะไร?
ปกติแล้วเราจะเห็นว่า..
Demand จะเกิดขึ้นก่อน Supply
แต่เรื่องนี้สอนให้รู้ว่า หากเรานำเสนอ Supply ดีๆ Demand ก็เกิดขึ้นได้เช่นกัน
ประกอบกับ มลพิษทางอากาศทั่วโลกกำลังย่ำแย่ 
และปัจจุบันมันกำลังเกิดขึ้นในประเทศไทย..
รู้หรือไม่ว่า..
ประชากรทั่วโลกประมาณ 4.2 ล้านคนเสียชีวิตจากอากาศภายนอกที่เป็นมลพิษ
ที่มากไปกว่านั้น คือ ประชากรในกลุ่มประเทศที่มีรายได้เฉลี่ยต่อหัวต่ำ ถึง ปานกลาง
ทุกๆ 9 ใน 10 คน กำลังเผชิญกับสภาพอากาศที่เป็นมลพิษ
พอเรื่องเป็นแบบนี้
 
คุณ Lam จึงตัดสินใจก่อตั้งธุรกิจขายอากาศชื่อว่า Vitality Air ด้วยเงินลงทุนกว่า 33 ล้านบาท 
แบ่งไปลงทุนในรถบรรทุกเพื่อการขนส่งอากาศ และโรงงานผลิต
จนในที่สุด Vitality Air สามารถพัฒนาสินค้าของบริษัทออกมาเป็น อากาศบริสุทธิ์บรรจุขวดสเปรย์เสนอขายที่ราคาขวดละ 800 บาท ซึ่งสูดดมได้ประมาณ 160 ครั้ง
หมายความว่า เราสามารถสูดอากาศจากเทือกเขาร็อกกี้ในแคนาดา ด้วยราคาครั้งละ 5 บาท..
บริษัท Vitality Air
ปี 2016 รายได้ 0.9 ล้านบาท
ปี 2017 รายได้ 7.0 ล้านบาท
และคาดการณ์รายได้ 2018 ที่ระดับ 15.0 ล้านบาท..
ที่น่าสนใจคือ กลุ่มลูกค้าส่วนใหญ่ มาจากประเทศจีน..
เรื่องนี้จึงทำให้ Vitality Air ขยายสาขาและมีตัวแทนจำหน่ายในประเทศจีน และกำลังจะขยายไปอีกประเทศ คือ อินเดีย ซึ่งเป็นหนึ่งในประเทศที่มลพิษทางอากาศสูงสุดในโลก
แม้ว่าจะมีนักวิทยาศาสตร์ออกมาโต้แย้งว่า 
ขวดบรรจุอากาศของ Vitality Air ไม่ได้ช่วยให้สุขภาพของผู้ใช้งานดีขึ้น
แต่ผู้ก่อตั้งทั้งสองก็ออกมายืนยันว่าเราขายประสบการณ์ และคุณภาพที่ไม่เคยมีใครนำเสนอมาก่อน..
เรื่องนี้เป็นกรณีศึกษาการเพิ่มมูลค่าของสินค้าที่น่าสนใจ
ใครจะไปคิดว่า อากาศที่เราหายใจเข้าออกทุกวันที่ดูเหมือนจะไม่มีค่า จะกลายมาเป็นธุรกิจได้เช่นกัน
พออ่านเรื่องนี้จบกันแล้ว
เราสนใจสูดอากาศจากเทือกเขาร็อกกี้ในแคนาดามั้ย?
ลองไปดูตัวอย่างสินค้ากันได้ที่ 
ลงทุนแมนไม่ได้ค่าโฆษณาใดๆ นะ แต่อยากให้ลองดูแนวคิดธุรกิจใหม่ บางทีเราอาจจะนำมาต่อยอดในการทำธุรกิจของเราได้
ปีนี้มลพิษทางอากาศในประเทศไทยก็ยังคงความรุนแรงไม่แพ้ปีที่ผ่านมา
ไม่แน่ว่า ประเทศไทย อาจจะเป็นประเทศจุดหมายรายต่อไป ของบริษัทนี้ก็เป็นได้..
----------------------
ไม่พลาดวิดีโอสาระน่ารู้จาก ลงทุนแมน 
กดติดตามที่ 
----------------------
References
-Air pollution and Death, World Health Organization (2019)
-Ritchie and Roser, Our World in Data (2017)
-Climate & Clean Air Coalition (2018)
-What are the craziest startup ideas you have seen people execute successfully?, Quora (2017)